I Fredericia Kommune bruger forvaltningen i Miljø- og Teknikafdelingen så lang tid på at behandle klager fra folk, der er trætte af at høre på hanegal i nabolaget, at det nu bliver gjort forbudt at have galende haner i kommunen.

For fremtiden skal der søges en dispensation, hvis man skal have en hane.

- Der er nogle, der bliver voldsomt generede af hanegal meget tidligt om morgenen. Det medfører nogle klager, og det bruger vi rigtig mange kræfter på at behandle. Derfor er vi kommet frem til et regulativ om, at man ikke må have haner, men man kan så søge en dispensation, hvis man har en begrundelse for at have det, og hvis naboerne synes, det er en okay idé, siger Christian Bro, der er formand for Miljø- og Teknikudvalget i Fredericia Kommune.

Jeg synes, det er blæst ud af proportioner (...) Christina Schelde Nissen, haneejer, Fredericia.

Der var ni klager sidste år. Det lyder måske ikke umiddelbart af meget, men det er en misforståelse, mener Christian Bro.

- Det er kun et problem ganske få måneder om året, så reelt er det ni klager på måske tre måneder, så det er faktisk en ganske væsentlig arbejdsbyrde for vores forvaltning. Samtidig betyder det, at den øvrige sagsbehandling ligger stille, for når man har en klagesag, har den forrang, og det betyder, at vi i den periode ikke behandler vores øvrige miljøgodkendelser på landbrugsområder, som vi burde, siger Christian Bro.

'Ofrene er borgerne, der bliver holdt vågne'

Udvalgsformanden har været meget overrasket over, hvor meget sagen om hanernes galen har sat sindene i kog i Fredericia.

Mange er utilfredse med det nye tiltag, der blev stemt igennem i udvalget i denne uge, men Christian Bro fastholder, at det ikke er haneejerne, man skal have ondt af.

- Den her sag har taget et større omfang, end jeg havde troet muligt. Man skal huske, at ofrene i den her sag er borgerne, der bliver holdt vågne om morgenen, siger han.

Den her sag har taget et større omfang, end jeg havde troet muligt. Christian Bro (S), formand, Miljø- og Teknikudvalget Fredericia Kommune.

Den udlægning er Christina Schelde Nissen uenig i.

Hun bor i Fredericia med sin mand og sine børn, og de holder både høns og kaniner, og for at holde styr på hønsene har de fået sig en hane. Hun ser ikke frem til at skulle søge dispensation for at beholde den.

- Jeg synes, det er blæst ud af proportioner, og jeg kan ikke se, hvorfor man skal ændre det eksisterende regulativ. Vi har dem, fordi vi gerne vil være selvforsynende med æg og kød og for at lære vores børn lidt om, hvor maden kommer fra, og hanen gør hønsene rolige, siger hun.

- Vi har ikke fået klager. Jeg synes fint, man kan have en hane her i byen. Det handler om at tænke sig om og tage hensyn til sine naboer, ligesom med alt muligt andet som larmende børn og larmende hunde, siger Christina Schelde Nissen.